D. Jarjabek, poslanec: (2002-03-13):
I. Presperín, podpredseda NR SR: Pán poslanec Oberhauser. V. Oberhauser, poslanec: Ďakujem, pán predsedajúci. Som veľmi rád, že pán Kozlík osvetlil genézu od začiatku, ako to vlastne všetko bolo, lebo tu sa stále podsúvajú iné východiská, ako je realita. Sú tu len dve možnosti: Buď je to konané naschvál, alebo je to totálna nepripravenosť ľudí, ktorí sa chceli dostať k riadeniu štátu a nezvládli to. Lebo nestačí len vyhrať voľby, ale nebyť pripravený na spravovanie štátu má takéto katastrofálne dôsledky. Ak nezoberieme, že im financoval Fruni and company volebnú kampaň aj so všetkými vecami, a preto ich nechali ďalej pôsobiť. Aj to je jedna z možností, prečo ich nechali celý čas zhromažďovať peniaze, že ich bolo dokonca až 16 miliárd, len potom sa celá hra zrútila. Tu by som sa chcel obrátiť na pána generálneho prokurátora, som veľmi rád, že tu sedí, lebo v správe je povedané, že prokuratúra vlastne nemohla konať, lebo z legislatívy nie je možné v jej prípade konať. Ale pani ministerka podala v júni trestné oznámenie! To sa však zamietlo pod koberec, v decembri sa vyplatili dlhopisy Fondu národného majetku právnickým osobám, na čom ešte zarobili poslednýkrát, v januári ohlásili bankrot a potom vzápätí pani ministerka financií, ktorá je trestne zodpovedná, na to by som chcel upozorniť pána generálneho prokurátora, ako verejná činiteľka za to, že nechala tu podvody robiť celé tri roky vo funkcii. Zmizla zo Slovenskej republiky, no tak to nie je bohviečo za prácu, ktorá tu bola z jej strany odvedená, že bola tak vysoko postavená v rámci OSN. To nie je v poriadku a treba tej veci sa vrátiť aj z hľadiska zneužívania právomoci verejného činiteľa alebo neschopnosti spravovať verejné veci a ísť do funkcie. I. Presperín, podpredseda NR SR: Pán poslanec Šepták. R. Šepták, poslanec: Ďakujem za slovo, pán predsedajúci. Myslím, že sme si vypočuli, aj napriek tomu, že teda možnosť využili iba štyria predrečníci v hlavnej rozprave, že sme si vypočuli. Škoda že je to informácia a že nebolo viac priestoru na riešenie tohto celospoločenského problému, ale keď mám reakciu na pána Kozlíka, chcel by som využiť prítomnosť všetkých veľkých mužov, či už ide o podpredsedu vlády, či už ide o ministra financií alebo ministra spravodlivosti, ministra vnútra alebo šéfa generálnej prokuratúry, že sú to ľudia, ktorí majú na starosti, alebo vedeli by nejakým spôsobom zasiahnuť, a keď už sú tu, možno, že aj oni by mohli tvoriť tú operačnú skupinu, ktorá by mala na starosti riešenie a posun týchto problémov, ktorú by dopĺňali poslanci a kontrovali týchto pánov. Chcel by som poprosiť podpredsedu vlády, pána Mikloša, keby teraz v reakcii, aby sme nehlasovali o tomto, ale keby ešte reagoval na všetky tieto príspevky a vystúpil by a ako odborník by povedal svojimi slovami nie to, čo mal pripravené, ale svojimi slovami konkrétne, aké konkrétne kroky v najbližšej dobe chce aj jeho iniciovaním vláda spraviť, aby sa vec posunula dopredu a našlo sa nejaké konkrétne riešenie. Ďakujem. I. Presperín, podpredseda NR SR: Pán poslanec Maxon má slovo. M. Maxon, poslanec: Ďakujem pekne. Pán poslanec, kolega Sergej Kozlík, myslím si, že napriek krátkemu času veľmi exaktne popísal ten chronologický vývoj a, čo je absolútne kľúčové, poukázal predovšetkým na tú skutočnosť, že v roku 1994 - 1998 problém BMG Invest, problém Horizont, problém AGW v reálnej peňažnej sfére Slovenskej republiky neexistoval. A pán podpredseda vlády sa usmieva, pán podpredseda, vytvárate okolo seba gloriolu neomylnosti a elity tohto národa. Treba povedať, že občania na tento váš postoj doplácajú a doplatia istým spôsobom aj teraz. Znie úplne absurdne z úst členov vlády, že v predchádzajúcom období sa nič nekonalo, nuž rád by som vám pripomenul, že vo februári 1998 bola príslušná novela zákona o bankách, ktorá zásadným spôsobom posunula riešenie tejto problematiky. Ale ešte raz, naozaj, dovolím si zdôrazniť skutočnosť, že rozdiel medzi úrokovou sadzbou poskytovanou komerčnými bankami a úrokovou sadzbou ponúknutou týmito nelicencovanými nebankovými inštitúciami bol minimálny. Ja, samozrejme, nejdem zdôrazňovať, prečo to tak bolo, aké z toho boli problémy a aké z toho boli výhody pre občanov, ale je to reálny fakt. Prosím, zoberte si už konečne štatistický údaj, kedy rástli primárne vklady v týchto nebankových inštitúciách. I. Presperín, podpredseda NR SR: Pán poslanec Kanis. Posledný. P. Kanis, poslanec: Chcel by som nadviazať na pána poslanca Kozlíka, ktorý sa takisto dotkol tej problematiky reklamy. Teraz keď sa útočí na vládu za istú nečinnosť, v celom tomto prípade by podľa môjho názoru zo strany vlády mala byť upriamená pozornosť na reklamu, ktorá sprevádzala činnosť nebankových subjektov, pretože ľudí nezblbla vláda, reklama zblbla ľudí, keď to tak ľudovo poviem, a zdá sa mi, že médiá, ktoré na tom najviac profitovali, ako keby sa ich to teraz netýkalo. Je skutočne paradoxné, ak reklama ešte akoby dobiehala zaplatené, teda beží už po tom, čo sa stalo, po tom krachu, a myslím si, že je aj v záujme vlády, aby vláda sama pozitívne reagovala na návrh, ktorý tu bol podaný v rozprave, aby bola podaná informácia, nielen teda v podobe inzerátu pána Lengyela, ktorý bol spochybnený riaditeľom Markízy Ruskom, že vláda sama má dostatok prostriedkov na to, aby zabezpečila informáciu, ktorá bude úplne empiricky vierohodná: Koľko bolo z nebankových subjektov dané na reklamu, kto inkasoval túto reklamu a či sa náhodou ešte aj tieto peniaze nielen nepoužili na reklamu, ale viac-menej posúvali možno ešte z nejakých iných záujmov. Preto, pán podpredseda vlády, bolo by asi veľmi dobré, keby ste reagovali aj na túto problematiku vo vašom záverečnom vystúpení a, samozrejme, keby vláda využila tento návrh, ktorý tu bol prednesený, a podala skutočne objektívnu informáciu o tokoch peňazí, ktoré išli na reklamu, pretože som presvedčený, že tá reklama bola jednoducho proti duchu zákonov. I. Presperín, podpredseda NR SR: Ďakujem. Pán poslanec Kozlík bude reagovať. S. Kozlík, poslanec: Ďakujem pekne. Ja chcem znova povedať, že je nedôstojné, že k takému vážnemu problému, parlament sa zaoberá týmto bodom len ako s informáciou, sterilnou informáciou predloženou podpredsedom vlády, a ja budem reagovať hlbšie a myslím si, že aj ďalší poslanci opozície, na mimoriadnej schôdzi parlamentu, ktorá sa bude zaoberať vyslovením nedôvery tejto vláde. Ďakujem pekne. I. Presperín, podpredseda NR SR: Ďakujem. Vážení poslanci, poslankyne, vyhlasujem rozpravu o tomto bode za skončenú. Pýtam sa pána podpredsedu vlády, či sa chce vyjadriť k rozprave. Áno, nech sa páči.